Document ID: 31999L0043

Eiropas Parlamenta un Padomes Direktīva 1999/43/EK
(1999. gada 25. maijs),
ar ko septiņpadsmito reizi groza Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 95. pantu,
ņemot vērā Komisijas priekšlikumu [1],
ņemot vērā Ekonomikas un sociālo lietu komitejas atzinumu [2],
saskaņā ar Līguma [3] 251. pantā noteikto procedūru,
(1) tā kā jāpieņem pasākumi, kas vajadzīgi, lai iekšējā tirgus darbība būtu nevainojama;
(2) tā kā 1996. gada 29. martā Eiropas Parlaments un Padome ir pieņēmuši Eiropas Parlamenta un Padomes Lēmumu Nr. 646/96/EK (1996. gada 29. marts), ar ko pieņem rīcības plānu attiecībā uz vēža apkarošanu sabiedrības veselības aizsardzības jomā (no 1996. līdz 2000. gadam) [4];
(3) tā kā, lai uzlabotu veselības aizsardzību un patērētāju drošību, vielas, kas klasificētas kā kancerogēnas, mutagēnas vai reproduktīvajai funkcijai toksiskas, un tās saturošus preparātus nedrīkst laist tirgū plašas sabiedrības lietošanai;
(4) tā kā ar Eiropas Parlamenta un Padomes Direktīvu 94/60/EK (1994. gada 20. decembris), ar ko četrpadsmito reizi groza Direktīvu 76/769/EEK par dalībvalstu normatīvo un administratīvo aktu tuvināšanu attiecībā uz dažu bīstamu vielu un preparātu tirgū laišanas un lietošanas ierobežojumiem [5], Direktīvas 76/769/EEK [6] I pielikuma papildinājumā attiecībā uz 29., 30. un 31. punktu izveidots saraksts ar vielām, kas klasificētas kā kancerogēnas, mutagēnas vai reproduktīvajai funkcijai toksiskas (1. vai 2. kategorija); tā kā šādas vielas un preparātus nedrīkstētu laist tirgū plašas sabiedrības lietošanai;
(5) tā kā Direktīva 94/60/EK paredz, ka Komisija Eiropas Parlamentam un Padomei iesniedz priekšlikumu papildināt šo sarakstu ne vēlāk kā sešus mēnešus pēc dienas, kad publicēts Direktīvas 67/548/EEK [7] I pielikuma pielāgojums tehnikas attīstībai, kurā ir uzskaitītas vielas, kas klasificētas kā kancerogēnas, mutagēnas vai reproduktīvajai funkcijai toksiskas (1. vai 2. kategorijas);
(6) tā kā Komisijas Direktīvā 96/54/EK [8], ar ko divdesmit otro reizi tehnikas attīstībai pielāgo Direktīvu 67/548/EEK un jo īpaši tās I pielikumu, ir iekļautas 16 vielas, kas ir jaunas kancerogēno, mutagēno vai reproduktīvajai funkcijai toksisko (1. vai 2. kategorijas) vielu klasifikācijā; tā kā ar šīm vielām jāpapildina I pielikuma papildinājums attiecībā uz 29., 30. un 31. punktu Direktīvā 76/769/EEK, kas konsolidēts ar Eiropas Parlamenta un Padomes Direktīvu 97/56/EK [9], ar kuru sešpadsmito reizi groza Direktīvu 76/769/EEK;
(7) tā kā ir ņemti vērā riska faktori un priekšrocības, kas saistītas ar vielām, kuras ir jaunas Direktīvā 96/54/EK minēto kancerogēno, mutagēno un reproduktīvajai funkcijai toksisko (1. vai 2. kategorijas) vielu klasifikācijā;
(8) tā kā saskaņā ar Direktīvas 96/54/EK 1. panta 1. punkta f) apakšpunktu tiek svītroti astoņi ieraksti no Direktīvas 67/548/EEK I pielikuma, jo uz tajos minētajām vielām jau attiecas citi ieraksti vai tās vairs neklasificē kā kancerogēnas; tā kā piecas no šīm vielām ir iekļautas Direktīvas 76/769/EEK I pielikuma papildinājumā attiecībā uz 29. punktu; tā kā šie ieraksti jāsvītro arī minētajā direktīvā;
(9) tā kā šo direktīvu piemēro, neierobežojot Kopienas tiesību aktus, ar ko nosaka darba ņēmēju aizsardzības minimālās prasības, kas ietvertas Padomes Direktīvā 89/391/EEK (1989. gada 12. jūnijs) par pasākumu ieviešanu, lai uzlabotu darba ņēmēju drošību un veselības aizsardzību darbā [10], un atsevišķās direktīvas, kuras pamatojas uz tās, jo īpaši Padomes Direktīvu 90/394/EEK (1990. gada 28. jūnijs) par darba ņēmēju aizsardzību pret kancerogēnu vielu iedarbību darbā (sestā atsevišķā direktīva Direktīvas 89/391/EEK 16. panta 1. punkta nozīmē) [11],
IR PIEŅĒMUŠI ŠO DIREKTĪVU.
1. pants
Šīs direktīvas I pielikumā uzskaitītās vielas pievieno vielām, kas uzskaitītas papildinājumā, kurš attiecas uz Direktīvas 76/769/EEK I pielikuma 29., 30. un 31. punktu.
2. pants
Šīs direktīvas II pielikumā uzskaitītās vielas svītro no papildinājuma, kas attiecas uz Direktīvas 76/769/EEK I pielikuma 29. punktu.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai ne vēlāk kā gadu pēc šīs direktīvas stāšanās spēkā izpildītu tās prasības. Par to dalībvalstis tūlīt informē Komisiju.
Dalībvalstis šos pasākumus piemēro 18 mēnešus pēc šīs direktīvas stāšanās spēkā.
2. Kad dalībvalstis pieņem šos pasākumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarīt šādu atsauci.
4. pants
Šī direktīva stājas spēkā dienā, kad to publicē Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1999. gada 25. maijā

Labels: 4
15
20